РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/80-13

27. фебруар 2013. године

Б е о г р а д

**З А П И С Н И К**

**20. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ,**

**ОДРЖАНЕ 27. ФЕБРУАРА 2013. ГОДИНЕ**

 Седница је почела у 10, 00 часова.

 Седници је председавао Петар Петровић, председник Одбора.

 Седници су присуствовали чланови Одбора: Ласло Варга, Неђо Јовановић, Мирна Косановић, Павле Марков, Катарина Ракић, Владимир Цвијан и Вучета Тошковић.

Седници су присуствовали заменици чланова: Јудита Поповић (заменик члана Светиславе Булајић) и Дејан Рајчић (заменик члана Срђана Спасојевића).

Седници нису присуствовали чланови Одбора: Ненад Константиновић, Борис Ранковић, Иван Јоковић, Маја Гојковић, нити њихови заменици.

 Седници је, као повереник предлагача закона, присуствовао Јован Ћосић, шеф шеф Одсека за нормативне послове и међународну сарадњу у Министарству правде и државне управе.

 На предлог председника Одбора већином гласова је усвојен следећи:

Д н е в н и р е д :

 1. Разматрање Предлога закона о изменама Закона о јавном бележништву, који је поднела Влада (број 011-558/13, од 12. фебруара 2013. године), у појединостима;

 2. Разно.

 **Прва тачка дневног рада: Разматрање Предлога закона о изменама Закона о јавном бележништву у појединостима;**

У дискусији су учествовали Јудита Поповић, Неђо Јовановић и Владимир Цвијан.

Јудита Поповић изнела је став да се Предлогом закона о јавном бележништву предлаже измена форме закључења уговора о промету непокретности, а да претходно нису измењени други закони који регулишу ову материју. Неопходно је оставити грађанима слободу уговарања и омогућити им да оверу уговора могу и даље вршити код надлежних основних судова. Такође је указала да није потребно да чланови Комисије за полагање јавнобележничког испита буду универзитетски професори, с обзиром на то да су кандидати за јавне бележнике већ полагали испите код универзитетских професора и на факултету и на правосудном испиту, већ је боље да чланови ове комисије буду практичари. Сматра да је одлагање примене закона о јавном бележништву за годину дана непотребно, јер је примена могла да отпочне и 1. јула 2013.године.

Неђо Јовановић истакао је да због озбиљности јавнобележничког испита чланови комисије морају бити лица са најбољим стручним референцама, а да то свакако јесу и универзитетски професори.

Владимир Цвијан подсетио је да редовни професори на позитивноправним предметима не полажу ни правосудни испит, да је доста њих са универзитета прешло у правосуђе и адвокатуру и обрнуто, што подразумева да поседују и практично знање.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу поднeo je

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама Закона о јавном бележништву.

Одбор је одлучио да предложи Народној скупштини да **одбије** следеће амандмане:

- на члан 1, који је поднео народни посланик Јанко Веселиновић;

- на члан 1, који је поднео народни посланик Маријан Ристичевић;

- амандман којим се после члана 1 додају два нова члана 1а и 1б, који су заједно поднели народни посланици Слободан Величковић, Љубица Милошевић и Слободан Јеремић;

- на члан 2, који су, у истоветном тексту, заједно поднели народни посланици Радмила Геров, Јудита Поповић и Кенан Хајдаревић и народни посланик Ненад Константиновић;

- на члан 3, који су, у истоветном тексту, заједно поднели народни посланици Радмила Геров, Јудита Поповић и Кенан Хајдаревић и народни посланик Ненад Константиновић;

- на члан 4, који је поднео народни посланик Ненад Константиновић;

- на члан 4, који су заједно поднели народни посланици Радмила Геров, Јудита Поповић и Кенан Хајдаревић;

- на члан 4, који су заједно поднели народни посланици Наташа Вучковић, Весна Марјановић, Гордана Чомић и Биљана Хасановић-Кораћ;

- на члан 4, који су заједно поднели народни посланици Милица Радовић, Мирослав Петковић, Дејан Михајлов и Јован Палалић;

- на члан 4, који је поднео народни посланик Јанко Веселиновић;

- амандман којим се после члана 4 додаје нови члан 4а, који су заједно поднели народни посланици Слободан Величковић, Љубица Милошевић и Слободан Јеремић;

- на члан 5, који су заједно поднели народни посланици Радмила Геров, Јудита Поповић и Кенан Хајдаревић;

- на члан 6, са исправком, који је поднела народни посланик Олгица Батић;

- на члан 6, који је поднео народни посланик Маријан Ристичевић;

- на члан 6, који је поднео народни посланик Ненад Константиновић;

- на члан 6, који су заједно поднели народни посланици Радмила Геров, Јудита Поповић и Кенан Хајдаревић.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда: Разно**

Поводом ове тачке дневног реда није било дискусије.

Седница је завршена у 10,45 часова.

 Тонски запис са седнице Одбора саставни је део записника.

 СЕКРЕТАР ПРЕДСЕДНИК

 Љиљана Милетић Живковић Петар Петровић